Verbod stuit nie sigarethandel – studie | Maroela Media
Verbod stuit nie sigarethandel – studie
Onwettige sigarette wat die polisie op beslag gelê het. (Foto: SAPD)
'n Nuwe navorsingstudie deur die Universiteit van Kaapstad (UK) wys dat amper alle rokers dit reggekry het om sigarette te koop gedurende die nasionale afsonderingstydperk. Die gevolgtrekking van die studie is dat die sigaretverbod uiters ondoeltreffend is en onmiddellik gelig moet word.
Sedert algehele afsondering op 26 Maart ingestel is, is dit onwettig vir Suid-Afrikaners om sigarette te koop of te verkoop. Dié regulasie het reeds hewige kritiek ontlok en sommige organisasies het die regering selfs al met die hof gedreig.
Die navorsingseenheid oor die ekonomie van aksynsprodukte (REEP) aan die UK het bevind dat 90% van rokers tydens afsondering sigarette gekoop het, ten spyte van die verbod daarop. Rokers moes wel aansienlik meer betaal vir sigarette en in baie gevalle onbekende handelsmerke koop. In sommige gevalle moes hulle selfs gebruik maak van dwelmhandelaars, smokkelaars en handelaars op die swart mark, lui die navorsingsverslag. Die verslag wys ook dat rokers se sigaretverbruik tydens die eerste paar weke van afsondering met 10% toegeneem het.
Die persentasie mense wat enkele sigarette koop, het ook verdriedubbel tydens die afsonderingstydperk. "Dit is 'n groot probleem vir die openbare gesondheidstelsel in Suid-Afrika, veral ná die Covid-19-pandemie uitgewoed is," lui die verslag.
Prof. Corné van Walbeek, hoof van die navorsingseenheid, sê terwyl die bedoeling van die verbod aanvanklik was om die gesondheidstelsel te ondersteun, die nadele hiervan nou baie meer is as die voordele.
"Die huidige verbod voed die onwettige mark, wat toenemend moeilik sal wees om van ontslae te raak, selfs wanneer die afsonderingstydperk gelig word. Rokers is desperaat vir voorraad en is bereid om buitensporige pryse te betaal," sê Walbeek. Hy sê dit was 'n fout om die verbod tydens vlak 4-afsondering voort te sit en die regering behoort die verbod so gou moontlik te lig.
Yusuf Abramjee, stigter van die organisasie Tax Justice South Africa (TJSA), sê die verslag steun sy organisasie se waarskuwings oor die gevolge van die sigaretverbod en stem ooreen met 'n soortgelyke studie deur die raad vir geesteswetenskaplike navorsing (RGN). Dié studie het bevind dat 60% van rokers voorraad tydens afsondering aankoop. Dié mense, wys die navorsing, het nabye kontak met gemiddeld 10 ander mense buite hul huis terwyl hierdie transaksies plaasvind.
"Genoeg is genoeg. Die regering moet sy fout erken en Suid-Afrika se nagenoeg 11 miljoen rokers toelaat om wettige sigarette in winkels aan te koop," sê Abramjee.
In die nuus sigarette Universiteit van Kaapstad
Cele gebruik skaars hulpbronne vir eie 'onbenullige projekte'
Sprake van korrupsie by staatsdrukker
Ek winder of Cyril na logika sal luister of sal sy ministers hom oortuig om aan te hou met die malligheid want dan hoef hulle nie hulle eintlike werk te doen nie.
Slim het duidelik in die opsig sy baas gevang. Geen inkomste vir regering op belasting, meeste rook nog steeds net so lekker en na lockdown moet regering van stap een af sukkel om onwettige tabak verkopers op swartmark vas te trek. Mense sal nou meer geneig wees om te deel omdat sigarette nou duur is.
Regtig dink jy regering gaan dit ophef hul kry goed geld so hoekom sal hul verbod ophef. Ons bly in n sirkus land
Is daardie nie Zuma se sigarette nie?
Vanoggend nuus24 se voorblad so geniet, hierdie anc spulletjie is nou so opgewerk want hul onbekwaamheid ten opsigte van Covid-19 is blootgele sodat almal dit kan sien maar soos gewoonlik soek Mkize en sy onbevoegde trawante n verskoning en is nou dik die d….r in vir Dr. Gray,dankie vir jou eerlikheid en dat jy dit met die res van ons gedeel het,hierdie anc troepe is nou op n warm plaat,kom ons kyk en hoor watter afgewaterde verskonings hulle aanbied!!!